title: Columna (arquitectura)
text: Iste articlo ye sobre a columna como elemento arquitectonico; ta atros usos, se veiga columna.
  
  En Arquitectura, una columna ye un elemento arquitectonico situato verticalment y de forma alongata quala función ye la de sostener o peso d'a estructura d'un edificio, encara que gosa emplegar-se tamién con finalidatz decorativas. A suya sección gosa estar circular, quan ye quadrata u rectangular gosa decir-se pilar. A columna puet estar u bien adosata a una paret (alavez se diz que ye una columna adosata) u bien estar-ne deseparata (alavez se'n diz que ye una columna exenta); tamién puet estar parcialment imbricata en l'edificio, estando asinas una traza especial d'una columna adosata. En fan parte tres elementos diferents: a basa u alazet sobre o qualo se devanta, o fuste u cuerpo central d'a columna, y o chapitel, que ye o elemento que se troba dencima d'a columna en a suya unión con a estructura de l'edificio.
  
  Trazas de columnas
  
  Por a suya posición respective d'a paret de l'edificio 
   Columna adosata: se troba unita a la paret.
   Columna exenta: se troba deseparata d'a paret.
   Columna embebita: se troba parcialment unita a la paret.
  
  Seguntes os ordens clasicos 
   Columna dorica u d'orden dorico: no emplega basa y o fuste ye circular y curto.
   Columna chonica u d'orden chonico: emplega basa, con fuste circular con cambeos de diametro con finalidatz relacionata con a perspectiva.
   Columna corintia u d'orden corintio: emplega basa compuesta con molduras, con fuste circular y cambeos de diametro en a columna.
   Columna toscana u d'orden toscano: ye una simplificación d'o orden dorico muit estendillata mientres o Renaiximiento.
   Columna compuesta u d'orden compuesto: ye quasi identico a l'orden corintio, encara que a suya basa emplega más molduras.
  
  Seguntes a traza d'o suyo fuste 
   Columna lisa, sin d'elementos decorativos particulars.
   Columna estriata u acanalata, quan a columna presenta ixos elementos decorativos.
   Columna fasciculata, quan se replegan quantos fustes que arquitectonicament en son uno de solo.
   Columna agrupata, que gosa emplegar-se en l'arquitectura gotica: tien quantos fustes encara que nomás una base y un chapitel.
   Columna salomonica, que gosa emplegar-se en l'arte barroco: o suyo fuste tien una torsión en forma d'espiral.
  
  Columna conmemorativa 
  Ye una traza especial de columna que no fa parte de dengún edificio y quala finalidat ye nomás a conmemorativa d'un escaicimiento u d'una presonalidat.
  
  Galería
  
  Vinclos externos 
  
  Elementos arquitectonicos